徐熙娣

徐熙娣，花名小S，係臺灣藝人，亦係另一位藝人徐熙媛個細妹。

1994年，佢同徐熙媛共組雙人女子團體「S.O.S」出道。1996年，佢同徐熙媛開始主持綜藝節目《我猜我猜我猜猜猜》；後來，佢哋又共同主持《娛樂百分百》。

2005年，佢喺綜藝談話節目《康熙來了》嘅演出，同節目另一主持人蔡康永，一齊獲頒第40屆金鐘獎綜藝節目主持人獎獎項。2016年起，佢開始從事於中國大陸有關市場同新媒體領域。

喺2014年、2016年、2018年、2019年等，佢嘅主持事業收入嘅金額，位居臺灣地區主持業界最高排序。

演藝生涯

1989年 - 2003年
1989年起，小S喺正式出道前就開始拍攝電視廣告。1994年，小S喺華岡藝校就學期間，同二姊大S組成「SOS」出道。1994年至1997年間共發行六張音樂專輯，有《佔領年輕》、《天天寄出的信》、《姐妹情深》、《我是女菩薩》、《顛覆歌》、《貝殼》，其中以歌曲《十分鐘的戀愛》為代表作。SOS喺2001年12月發行嘅《變態少女》，係兩人目前最後一張專輯。

小S高中畢業後，因為受合約影響而要將組合名改為「ASOS」而且事業範疇受限，此後兩姐妹開始踏足主持領域。1996年7月，大、小S以綜藝節目《我猜我猜我猜猜猜》開始踏入主持界，同主持人吳宗憲嘅合作紅極一時。2000年10月，兩姐妹結束該節目嘅主持工作；後來小S曾短暫回歸。

1998年3月14號，大小S接替何篤霖做八大綜合台娛樂新聞節目《娛樂百分百》主持。《娛樂百分百》係當時台灣電視圈新興嘅影劇新聞型態節目，節目收視群以年輕觀眾為主，為台灣長壽節目之一。2006年9月15號，節目為小S離開節目主持歡送餞別，嗰集主題係「小S歡送會」。小S喺主持節目八年期間，1998年5月5號戴牙套、2000年6月7號舉辦「百分百變裝秀」、2002年嘅「徐老師瘦身操」同「徐里長」角色扮演等節目內容，都有迴響。

2004年 - 2015年
2004年，小S同作家蔡康永一齊主持中天綜合台綜藝談話節目《康熙來了》，因節目風格特殊，令小S喺兩岸三地更具知名度。2005年，小S以呢個節目榮獲第40屆電視金鐘獎「綜藝節目主持人獎」。《康熙來了》自2004年首播至2016年停播，邀請眾多演藝界嘅重要人物作為嘉賓，喺娛樂圈造成話題。

小S原本係經紀公司金星娛樂旗下藝人，同其他金星旗下藝人俗稱「偉忠幫」。2010年小S正式脫離經紀人王偉忠，以犬象娛樂自立門戶。2014年12月12日，小S重返音樂歌唱領域，以「elephant DEE」之名發行首張個人同名EP《elephant DEE》，集結五首創作單曲，除《心臟噴血》一曲由徐熙媛作詞外，小S一手包辦其他詞曲創作。

2016年到而家
2016年起，小S自稱「『IPSS』國際巨星」。此外，佢進軍中國大陸，主持網絡綜藝節目《姐姐好餓》，並喺愛奇藝等網絡平台播出。2017年，小S再主持《姐姐好餓》第二季。2018年4月，小S同蔡康永一齊現身記者會，宣告再度合作，主持優酷嘅網上綜藝節目《坦白吧！花花世界》，後節目改名為《真相吧！花花萬物》。原先小S喺中國大陸每錄製完成一小時節目嘅主持酬勞係約新台幣480萬元，而自2018年10月起，受到中國大陸官方「限酬令」嘅影響，降為360萬元。2020年，由於受到武漢肺炎疫情影響，小S少咗中國大陸嘅節目主持工作，佢嗰年個人演藝總收入以廣告為主，進帳約新台幣3000萬元。

臺灣藝人
臺灣佛教徒
臺灣女歌手
熙娣